B4-0031, 0056, 0057, 0058, 0059, 0061, 0068 ja 0073/95

Päätöslauselma Tshetshenian tilanteesta

Euroopan parlamentti,

A. ottaen huomioon Helsingin päätösasiakirjan ja Wienin ja Madridin päätösasiakirjat, Pariisin peruskirjan uudesta Euroopasta ja ETY-järjestön periaatteet kuten ne on esitetty Budapestin julistuksessa,

B. muistuttaen Venäjän federaation ja Tshetshenian hallitusta niiden sitoumuksesta noudattaa periaatetta, jonka mukaan rajamuutoksia ei voida saavuttaa voimakeinoin, ja siitä että vähemmistöjen oikeudet täytyy tunnustaa ja niitä tulee kunnioittaa,

C. ottaen huomioon, että Venäjän federaation ja Euroopan unionin valtioiden välisen kumppanuussopimuksen 2 artiklan mukaan «demokraattisten periaatteiden ja ihmisoikeuksien kunnioittaminen, kuten ne on määritelty erityisesti Helsingin päätösasiakirjoissa ja Pariisin peruskirjassa uudesta Euroopasta tukee osapuolten sisä- ja ulkopolitiikkaa ja muodostaa oleellisen osan tässä sopimuksessa tarkoitettua kumppanuutta,

D. ottaen huomioon, että Tshetshenian katastrofaalinen tilanne missä venäläisten joukkojen toiminta merkitsee oikeaa inhimillistä tuhoa, aiheuttaa tuhansien tshetshenilaisten ja venäläisten siviilien surman ja pakottaa sadattuhannet ihmiset pakenemaan kodeistaan,

E. tuomiten Venäjän asevoimien käytön konfliktissa, jossa Moskovan keskushallinto joutuu ensimmäistä kertaa vastatusten yhden kansallisen vähemmistönsä kanssa,

F. suhtautuen myönteisesti Venäjän demokraattien esittämiin vastalauseisiin omien asevoimiensa toiminnasta Tshetsheniassa, sekä erityisesti duuman ihmisoikeusvaliokunnan puheenjohtaja Sergei Kovalewin toimintaan konfliktin ratkaisun sekä rauhan, vapauden ja demokratian vakiinnuttamisen puolesta,

G. ollen tietoinen siitä, että Tshetshenian sota ei vain häiritse vakavasti pohjoisen Kaukasuksen alueen vakautta, mutta vaarantaa myös Venäjän federaation demokraattisen ja taloudellisen uudistusprosessin,

Euroopan parlamentti,

1. Tuomitsee tämän konfliktin ratkaisemisen väkivalloin ja vastustaa Venäjän viranomaisten täysin kohtuuttomia toimia ja näistä toimenpiteistä johtuvia ihmisoikeuksien vakavia loukkauksia; pyytää välitöntä tulitaukoa pysäyttääkseen Tshetsheniassa tapahtuvan inhimillisen tragedian;

2. Vahvistaa kunnioituksensa ja solidaarisuutensa kaikkia Venäjän parlamentin demokraattisia jäseniä kohtaan, jotka massiivisesta painostuksesta huolimatta jatkavat taistelua oikeudenmukaisuuden ja ihmisoikeuksien puolesta Tshetseniassa;

3. Pyytää Venäjän viranomaisia välittömästi kunnioittamaan ihmis- ja kansalaisoikeuksia, kuten ne on määritelty Geneven sopimuksessa 1949, sen toisessa pöytäkirjassa 1977 kuten myös käyttäytymisäännössä koskien Budapestin julistuksen (ETYJ 1994) poliittis-sotilaallisia turvallisuusnäkökohtia;

4. Vetoaa Venäjän federaation viranomaisiin, jotta he välittömästi lopettavat sotilaallisen hyökkäyksen Tshetshenian kansaa vastaan, aloittavat toimet poliittisen ratkaisun löytämiseksi Tshetshenian konfliktiin ja sallivat ETY- järjestön lähetystön myötävaikuttaa sellaiseen ratkaisuun;

5. Kehoittaa komissiota, neuvostoa ja jäsenmaita antamaan tarvittavan humanitaarisen avun Tshetshenian kärsivälle kansalle kuten myös Tshetshenian pakolaisille Tshetsheniassa ja naapuritasavalloissa; pyytää tässä yhteydessä Venäjän viranomaisia sallimaan kansainvälisen humanitaarisen avun jakamisen suoraan sitä tarvitseville;

6. Hyväksyy komission päätöksen lykätä Euroopan unionin ja Venäjän välisen tilapäisen sopimuksen vahvistamista ja pyytää neuvostoa tukemaan tätä kantaa.

7. Pyytää komissiota ja neuvostoa olemaan tekemättä mitään Venäjän federaation kanssa solmittavan kumppanuussopimuksen lopulliseksi vahvistamiseksi, kunnes sotilaallinen hyökkäys ja ihmisoikeuksien vakavat loukkaukset Tshetshenian kansaa vastaan ovat päättyneet ja on tehty vakava aloite poliittisen ratkaisun löytämiseksi konfliktiin, ottaen huomioon, että Tanska ei aio ratifioida kumppanuussopimusta näiden olosuhteiden vallitessa;

8. Suhtautuu myönteisesti Euroopan neuvoston poliittisten asioiden valiokunnan päätökseen lykätä Venäjän federaation jäsenyyshakemuksen tutkimista ja muistuttaa, että Venäjä on ETY-järjestön sisällä sitoutunut kunnioittamaan ihmisoikeuksia alueellaan ja olemaan käyttämättä armeijaansa federaation alueella asuvia vähemmistöjä vastaan ja että näiden sitoumusten kunnioittaminen on ehdoton edellytys sille, että se hyväksytään Euroopan neuvostoon ja että sopimusneuvottelut Euroopan unionin kanssa edistyvät;

9. Vetoaa kaikkiin Venäjän federaation demokraattisiin poliittisiin voimiin, jotta taataan demokraattisen ja taloudellisen uudistusprosessin jatkuminen, ja vastaa myöntävästi Venäjän federaation neuvoston ulkoasiain valiokunnan puheenjohtajan aloitteeseen luoda pysyvät työsuhteet Euroopan parlamenttiin;

10. Painottaa tarvetta tukea Venäjän parlamentin demokraattisia voimia sekä Sergei Kovalewin neuvotteluponnisteluja hänen painostaessan Venäjän keskushallintoa aikaisempaa voikkaammin diplomaattisesti ja taloudellisesti sekä olisi tyytyväinen, mikäli voisi vastaanottaa Kovalewin;

11. Vetoaa presidentti Jeltsiniin, jotta hän tarkistaisi kantaansa ja jotta hän etsisi poliittista ratkaisua, joka myös on Venäjän demokraattisten uudistusten toteuttamisprosessin jatkumisen ja vakiinnuttamisen vuoksi tärkeä. Euroopan unioni tukee huomattavasti tätä prosessia;

12. Suhtautuu myönteisesti ETY-järjestön päätökseen lähettää Tshetsheniaan tarkkailuvaltuuskunta ja pyytää, että tämä saisi suorittaa tehtävänsä viiveittä ja parhaissa olosuhteissa;

13. Päättää lähettää Tshetsheniaan ja Moskovaan Euroopan parlamentin jäsenistä koostuvan edustusvaltuuskunnan tutkimaan tilannetta ja antamaan siitä kertomuksen parlamentille helmikuussa;

14. Pyytää puhemiestään välittämään tämän päätöslauselman komissiolle, neuvostolle, jäsenmaiden hallituksille, Venäjän viranomaisille ja Venäjän federaation parlamentille ja Tshethsenian viranomaisille ja ETY-järjestölle.